મૅટ્રિક તો થયા પણ આગળ ભણાવવાની કાકા હરિભાઈની જરાય ઈચ્છા ન હતી. મહાપ્રયત્ને ઘણી સમજાવટ બાદ તેમની પાસે સંમતિ મેળવી. વડોદરાની કૉલેજમાં દાખલ થયા. રામજીમંદિરમાં ફરી વસવાટ શરૂ થયો. તેમને જમવાની ઘણી અગવડ પડતી તેથી રામજીમંદિરના રહીશોને ભેગા કરી એક કલબ શરૂ કરી. સુંદર વહીવટને કારણે કલબ સરસ ચાલવા લાગી. આમ દરેક જગ્યાએ કોઈ પણ અભાવમાંથી માર્ગ કાઢવાનો એમને યોગ્ય રસ્તો સૂઝતો. એટલું જ નહીં પણ તે માટે પહેલ કરી કાર્યક્રમ ઘડી તેને અમલમાં મૂકવાની પણ શક્તિ તેઓ ધરાવતા હતા. કૉલેજકાળ દરમ્યાન પણ એમણે પરમાર્થનાં સેવાકાર્યો પણ આદરેલાં. છપ્પનિયા દુકાળમાં પણ તન તોડીને મહેનત કરેલી. બાળલગ્નો બંધ કરાવવા પણ એમને આકરી કસોટીઓમાંથી પસાર થવું પડેલું.